Video: Vreemde brand laat kykers kopkrap | Maroela Media
'n Video word wyd op sosiale media versprei van 'n brand wat deur 'n park beweeg. Dit blyk egter dat die vuur slegs 'n wit filmlagie op die grond wegbrand en bome en gras ongeskonde bly.
Die video is in Spanje verfilm en is aanvanklik op Facebook gedeel deur 'n niewinsgewende-organisasie genaamd Club De Montana Calahorra. Volgens die plaaslike nuusagentskap Cope, is dit in 'n park in Calahorra verfilm en die wit filmlagie is eintlik sade van 'n populierboom wat die grond bedek.
Die vuur verbrand die populierpluis weg sodat die groen gras ontbloot word. Geen bome of gras word egter deur die vlamme verbrand nie. Selfs 'n bankie in die park bly ongeskonde.
Die video is ook op Twitter versprei waar dit reeds meer as 6,8 miljoen keer gekyk is met talle kommentare.
Die burgemeester van Calahorra het berigte ontken dat dit 'n beheersde brand is. "Nee, in die Cidacos de Calahorra Park is daar geen beheersde brande van die populierpluis nie," het Elisa Garrido gesê. "Hierdie brande is gevaarlik en kan vinnig versprei."
Volgens plaaslike berigte het die brand in die betrokke geval nie enige beserings of skade aan eiendom veroorsaak nie. Danksy brandbestryders is die brand vinnig geblus.